AIIB ประกาศแต่งตั้งทีมผู้บริหารระดับสูงใหม่
ธนาคารเพื่อการลงทุนในโครงสร้างพื้นฐานแห่งเอเชีย ประกาศแต่งตั้งรองประธานใหม่ 5 ตำแหน่ง ฟุ้งมีประสบการณ์การทำงานทั้งในด้านทั้งในประเทศพัฒนาแล้ว-ประเทศเศรษฐกิจ
5 ก.พ. 2559

ผู้สื่อข่าวรายงานว่า ธนาคารเพื่อการลงทุนในโครงสร้างพื้นฐานแห่งเอเชีย (AIIB) ประกาศแต่งตั้งรองประธาน 5 ตำแหน่งที่มีประสบการณ์การทำงานทั้งในด้านทั้งในประเทศพัฒนาแล้วและประเทศเศรษฐกิจเกิดใหม่ รวมทั้งสถาบันพหุภาคี
โดย AIIB ระบุในข่าวประชาสัมพันธ์ว่า AIIB ได้แต่งตั้งนายแดนนี อเล็กซานเดอร์ อดีตประธานเลขานุการกระทรวงการคลังของอังกฤษในระหว่างปี 2553-2558 ให้ดำรงตำแหน่งรองประธานและเลขานุการขององค์กร
นายคิทแทค หง ประธานและซีอีโอของธนาคารเพื่อการพัฒนาเกาหลี ได้รับแต่งตั้งให้ดำรงตำแหน่งรองประธานและประธานเจ้าหน้าที่บริหารความเสี่ยง
นายดี.เจ. แพนเดียน ซึ่งมีประสบการณ์ในอาชีพที่ยาวนานกว่า 30 ปีกับสำนักงานบริการด้านการบริหารของอินเดีย ได้รับแต่งตั้งเป็นรองประธานและประธานเจ้าหน้าที่การลงทุนของ AIIB
นายโจคิม วอน แอมสเบิร์ก ซึ่งปัจจุบันดำรงตำแหน่งรองประธานฝ่ายการพัฒนาด้านการเงินของธนาคารโลก ได้รับแต่งตั้งให้ดำรงตำแหน่งรองประธานฝ่ายนโยบายและกลยุทธ์ของ AIIB
นอกจากนี้ AIIB ยังแต่งตั้งนายลัคกี เอโก วูรีอันโต ซึ่งมีตำแหน่งระดับสูงในรัฐบาลอินโดนีเซียกว่า 20 ปี ให้เป็นรองประธานและประธานเจ้าหน้าที่ธุรการ
นายจิน ลี่ฉวน ประธาน AIIB  ซึ่งเป็นอดีตรัฐมนตรีคลังของจีนกล่าวว่า ทีมผู้บริหารมีความแข็งแกร่งอย่างยิ่งและเป็นกลุ่มที่มีความมุ่งมั่นที่จะนำประสบการณ์และความเชี่ยวชาญที่หลากหลายมาใช้ในการบริหาร AIIB สำนักข่าวซินหัวรายงาน